O‘zbekiston Respublikasida ichimlik mahsulotlarining iste’mol qadoqlariga depozit tizimini ixtiyoriy joriy etish to‘g‘risida

O‘zbekiston Respublikasi Prezidentining “2019 — 2028-yillar davrida O‘zbekiston Respublikasida qattiq maishiy chiqindilar bilan bog‘liq ishlarni amalga oshirish strategiyasini tasdiqlash to‘g‘risida” 2019-yil 17-apreldagi PQ-4291-son qarori ijrosini ta’minlash, shuningdek, ichimlik mahsulotlarining iste’mol qadoqlarini xo‘jalik aylanmasiga jalb qilish mexanizmlarini takomillashtirish va ulardan hosil bo‘ladigan chiqindilar hajmlarini kamaytirish maqsadida Vazirlar Mahkamasi qaror qiladi. 
 1. O‘zbekiston Respublikasi Ekologiya va atrof-muhitni muhofaza qilish davlat qo‘mitasining O‘zbekiston Respublikasida ichimlik mahsulotlarining iste’mol qadoqlariga (keyingi o‘rinlarda — tara) depozit tizimini ixtiyoriy joriy etish to‘g‘risidagi taklifi ma’qullansin. 
 2. Belgilansinki:
 mahsulotlarni depozitli tarada ishlab chiqaruvchi yoki qadoqlovchilar, ulgurji va chakana savdo sohasidagi tadbirkorlik subyektlari, depozitli tarada qadoqlangan mahsulot iste’molchilari, depozitli taralarni yig‘ish punktlari, shuningdek, depozit tizimi operatorlari depozit tizimi ishtirokchilari hisoblanadi;
 depozit tizimini joriy etgan tashabbuskor tomonidan sotuvga chiqariladigan har bir mahsulot birligining tarasiga iste’molchi uchun depozit to‘lovi to‘g‘risidagi ma’lumotni o‘z ichiga olgan depozit markirovkasi tushiriladi;
 depozit tizimi tashabbuskorlari depozit to‘lovi miqdori va depozitli tara aylanmasi usullarini mustaqil belgilaydilar;
 depozit to‘lovi depozitli tarada mahsulot realizatsiya qilinganida iste’molchidan qo‘shimcha tarzda undiriladi va depozitli tara belgilangan tartibda qaytarib topshirilganida, uni topshiruvchisiga qaytarib beriladi;
 O‘zbekiston Respublikasi Ekologiya va atrof-muhitni muhofaza qilish davlat qo‘mitasi ichimlik mahsulotlarining taralariga depozit tizimini ixtiyoriy joriy etish sohasidagi ishlarni muvofiqlashtirish bo‘yicha vakolatli organ hisoblanadi.
 3. Quyidagilarni nazarda tutuvchi Ichimlik mahsulotlarining iste’mol qadoqlariga depozit tizimini ixtiyoriy tatbiq etish tartibi to‘g‘risidagi nizom ilovaga muvofiq tasdiqlansin:
 depozit tizimi tatbiq etiladigan taralar turlarini aniqlash, depozit to‘lovi miqdorini o‘rnatish, depozit tizimini joriy etish yuzasidan vakolatli organni xabardor qilish hamda depozit tizimini amalga oshirish;
 mahsulotni depozitli tarada qadoqlanganligini identifikatsiya qilish uchun depozit markirovkasini amalga oshirish;
 depozitli tarada qadoqlangan mahsulotni realizatsiya qilishda undiriladigan va depozitli tarani qabul qilishda qaytariladigan depozit to‘lovini amalga oshirish;
 depozitli tarani yig‘ishni tashkil etish va o‘zaro hisob-kitoblarni amalga oshirish;
 depozit tizimini joriy etishda ushbu tizim ishtirokchilarining huquq va majburiyatlari;
 depozit tizimini o‘zgartirish yoki tatbiq etilishini to‘xtatish.
 4. O‘zbekiston Respublikasi hududida ichimlik mahsulotini muomalaga chiqaruvchi tadbirkorlik subyektlariga taralarga depozit tizimini tatbiq etish tavsiya etilsin.
 5. Ushbu qaror rasmiy e’lon qilingan kundan e’tiboran uch oy o‘tgach kuchga kiradi. 
 6. O‘zbekiston Respublikasi Ekologiya va atrof-muhitni muhofaza qilish davlat qo‘mitasi ushbu qaror qonuniy kuchga kirguniga qadar depozit tizimi ishtirokchilariga uning maqsad va vazifalarini tushuntirish, shuningdek, depozit tizimini joriy etishga qaratilgan targ‘ibot-tashviqot ishlari amalga oshirilishini boshlasin.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari A.J. Ramatov hamda O‘zbekiston Respublikasi Ekologiya va atrof-muhitni muhofaza qilish davlat qo‘mitasi raisi A.I. Maksudov zimmasiga yuklansin.
 1. Ushbu Nizom ichimlik mahsulotlarining iste’mol qadoqlariga (keyingi o‘rinlarda — tara) depozit tizimini ixtiyoriy ravishda tatbiq etish, shuningdek, ishlatilgan tarani yig‘ish tizimini joriy qilish tartibini belgilaydi.
 2. Ushbu Nizomda quyidagi asosiy tushunchalardan foydalaniladi:
 bir marta foydalaniladigan tara — faqat bir marta ishlatishga mo‘ljallangan, shuningdek, o‘zining fizik xususiyatlariga ko‘ra yoki gigiyenik jihatdan takror foydalanilmaydigan tara;
 depozit markirovkasi — tarani depozitli tara ekanligini bildiruvchi, iste’molchi uchun depozit to‘lovi to‘g‘risidagi ma’lumotni o‘z ichiga olgan, tasdiqlangan namunadagi markirovka belgisi;
 depozit tizimi — depozitli tarani kompleks boshqarishni ta’minlash maqsadida mazkur tizimda nazoratga olingan moliyaviy mexanizm orqali ishtirok etuvchi yuridik va jismoniy shaxslar faoliyati hamda muvofiqlashtirilgan jarayonlar yig‘indisi; 
 depozit tizimi ishtirokchilari — mahsulotlarni depozitli tarada ishlab chiqaruvchi yoki qadoqlovchilar, ulgurji va chakana savdo sohasidagi tadbirkorlik subyektlari, depozitli tarada qadoqlangan mahsulot iste’molchilari, yig‘ish punktlari hamda depozit tizimi operatorlari;
 depozit to‘lovi — depozitli tarada mahsulot realizatsiya qilinganida iste’molchidan qo‘shimcha tarzda undiriladigan va depozitli tara ushbu Nizomda nazarda tutilgan tartibda qaytarib topshirilganida, uni topshiruvchisiga to‘lab (qaytarib) beriladigan garov puli summasi; 
 depozitli tara — depozit markirovkasi bilan belgilangan va depozit to‘lovi undiriladigan tara; 
 yig‘ish punkti — iste’molchilardan ishlatilgan depozitli tarani qabul qilish va depozit to‘lovini qaytarish amalga oshiriladigan, depozitli tarani yig‘ish joyi (savdo obyektlari, tarani avtomatlashtirilgan tarzda qabul qilish vositalari (taromatlar) yoki tarani qabul qilishning boshqa punktlari);
 ko‘p marta aylanadigan tara — o‘zining foydalanish sikli davomida foydalanish maqsadi, imkoniyatlari va yaroqligiga ko‘ra belgilangan maqsadda takror foydalanishga mo‘ljallangan tara; 
 tara — mahsulotni joylashtirish, himoyalash, yetkazib berish, saqlash, tashish va namoyish qilish uchun mo‘ljallangan, har qanday materialdan tayyorlangan birlamchi (mahsulotga tegib turadigan) qadoq idish.
 3. Depozit tizimi ko‘p marta aylanadigan hamda bir marta foydalaniladigan taraga nisbatan tatbiq etilishi mumkin.
 4. Depozit tizimini joriy etish ishlab chiqaruvchilar, qadoqlovchilar yoki depozit tizimi operatorlari (keyingi o‘rinlarda — depozit tizimi tashabbuskori) tomonidan tashabbus qilinishi mumkin.
 5. Depozit tizimini joriy etishni tashabbus qilish quyidagilarni o‘z ichiga oladi:
 depozit tizimi tatbiq etiladigan tara turlarini aniqlab olish;
 ushbu Nizomga muvofiq depozit to‘lovi miqdorini o‘rnatish;
 depozit tizimi ishtirokchilari o‘rtasida tuziladigan shartnoma loyihalarini ishlab chiqish;
 ushbu Nizomga 1-ilovaga muvofiq shakl bo‘yicha depozit tizimini joriy etish loyihasini (keyingi o‘rinlarda — loyiha) ishlab chiqish va loyihani ilova qilgan holda, uni amalga oshirish yuzasidan O‘zbekiston Respublikasi Ekologiya va atrof-muhitni muhofaza qilish davlat qo‘mitasini (keyingi o‘rinlarda — Davlat ekologiya qo‘mitasi) yozma ravishda xabardor qilish; 
 depozit tizimi ishtirokchilari o‘rtasida (iste’molchilardan tashqari) tegishli shartnomalar tuzish;
 depozit tizimini amalga oshirish.
 6. Depozit tizimi ushbu Nizomga 2-ilovaga muvofiq sxema bo‘yicha amalga oshiriladi.
 7. Depozitli tarani indentifikatsiya qilish, sotuvga chiqariladigan har bir mahsulot birligining ushbu Nizomga 3-ilovaga muvofiq markirovkalanadigan, depozit markirovkasi hisobiga amalga oshiriladi. 
 8. Depozit markirovkasi uni identifikatsiya qilish elementlariga ega bo‘lishi, shuningdek, aniq ko‘rinadigan, tushunarli va tashqi ta’sir omillariga bardoshli bo‘lishi lozim. 
 Depozit markirovkasi mahsulot yorlig‘iga (etiketkasiga) yoki bevosita taraning o‘ziga tushirilishi mumkin. 
 9. Taraga (mahsulot etiketkasiga) depozit markirovkasini tushirish, mahsulotni bozorga dastlabki joylashtiruvchi subyekt tomonidan amalga oshiriladi. 
 10. Depozit tizimi tashabbuskorlari depozit to‘lovi miqdori va depozitli tara aylanmasi usullarini mustaqil belgilaydilar. 
 11. Depozit to‘lovi:
 O‘zbekiston Respublikasi hududidan tashqariga realizatsiya qilinadigan; 
 xalqaro reysni amalga oshiruvchi havo kemasi bortida yo‘lovchiga mahsulotni olib ketish uchun sotish sifatida yetkazib beriladigan; 
 bolalar ozuqasi hisoblanadigan;
 O‘zbekiston Respublikasi hududidan tranzit tarzida olib o‘tiladigan mahsulot tarasiga o‘rnatilmaydi.
 12. Depozit to‘lovi depozitli tarani qabul qilishni tashkil etish bilan bog‘liq xarajatlarni o‘z ichiga olmaydi. 
 13. Har bir turdagi taraning depozit to‘lovi miqdori to‘g‘risidagi ma’lumot mahsulotni sotishda iste’molchiga yetkazilishi, shuningdek, tovar chekida ko‘rsatilishi lozim.
 14. Topshiriladigan (qabul qilinadigan) depozitli tara:
 deformatsiyalanmagan (o‘zining dastlabki sifatini qisman yoki butunlay yo‘qotmagan) va keyinchalik to‘g‘ridan to‘g‘ri belgilangan maqsadda takror foydalanishga yaroqli bo‘lishi (bir marta foydalaniladigan tara bundan mustasno);
 identifikatsiya qilinadigan amaldagi depozit markirovkasiga ega bo‘lishi kerak.
 15. Depozitli taralarni qabul qilish yig‘ish punktlari orqali amalga oshiriladi. Bunda har bir qabul qilingan depozitli tara uchun depozitli tara topshiruvchisiga tegishli depozit to‘lovi summasi to‘liq miqdorda to‘lab beriladi (qaytariladi). 
 Agar depozitli tara deformatsiyalangan (o‘zining dastlabki sifatini qisman yoki butunlay yo‘qotgan) va keyinchalik to‘g‘ridan to‘g‘ri belgilangan maqsadda takror foydalanishga yaroqsiz bo‘lgan hollarda (bir marta foydalaniladigan tara bundan mustasno), shuningdek, depozit markirovkasini identifikatsiya qilishning imkoni bo‘lmasa, depozit to‘lovi to‘lanmaydi (qaytarilmaydi).
 16. Yig‘ish punktlari depozit markirovkali yoki markirovkasiz har qanday tarani qabul qilishi mumkin. Lekin, depozit to‘lovi faqatgina amaldagi depozit markirovkasi bilan belgilangan tara uchun to‘lanadi (qaytariladi). 
 17. Yig‘ish punktlari depozit tizimi tashabbuskorlarining bevosita o‘zlari tomonidan va (yoki) depozit tizimiga a’zolikka kirish sharti bilan o‘zga yuridik shaxslar va yakka tartibdagi tadbirkorlar tomonidan tashkil etilishi mumkin.
 Depozit tizimiga a’zolik depozit tizimi tashabbuskori bilan tegishli shartnoma tuzish orqali amalga oshiriladi.
 Bunday shartnomada quyidagilar belgilanishi lozim:
 yig‘ish punktlariga qo‘yiladigan talablar, depozitli tarani qabul qilish, yig‘ish, saqlash va ishlov berish shartlari; 
 yig‘ish punktlariga depozit to‘lovini to‘lash (qaytarish) shartlari;
 depozitli tarani tashish shartlari;
 qabul qilinadigan depozitli taralar soni depozitli taradagi mahsulotning sotilgan birligidan ortib ketish holatlari uchun shartlar; 
 qabul qilinadigan depozitli tara miqdori qabul qilish punktlaridagi ularni joylashtirish va vaqtincha saqlashning mavjud imkoniyatlaridan ortib ketish holatlarini hisobga olgan holda, depozitli tarani olib chiqib ketish davriyligi shartlari;
 tarani avtomatlashtirilgan tarzda qabul qilish vositalarini (taromatlarni) joylashtirish va ulardan foydalanish shartlari;
 tarani avtomatlashtirilgan tarzda qabul qilish vositalariga (taromatlarga), shuningdek, yig‘ilgan depozitli taralarga shikast yetkazilganda yig‘ish punktlarining javobgarlik shartlari;
 depozitli tara chiqindilari bilan bog‘liq ishlarni amalga oshirish shartlari;
 depozitli tarani yig‘ishni tashkil etish (qabul qilish, saqlash, hisobini yuritish, yuklash) uchun o‘zaro hisob-kitob shartlari; 
 depozitli taraga doir boshqa shartlar.
 18. Ko‘p marta aylanadigan tara uchun depozit to‘lovi uni qabul qilib olinganidan (sanoqdan o‘tkazilgan va tekshirib olinganidan) so‘ng, depozit tizimi tashabbuskorlari tomonidan yig‘ish punktlariga to‘lanadi (qaytariladi). 
 19. Topshiriladigan (qabul qilinadigan) depozitli tara uchun o‘zaro hisob-kitoblar yuridik shaxslar bilan — naqd pulsiz shaklda hamda jismoniy shaxslar bilan — naqd pul shaklda, shuningdek, O‘zbekiston Respublikasining qonunchilik hujjatlariga muvofiq to‘lovning boshqa usullarida amalga oshiriladi.
 20. Topshirilmagan (qabul qilinmagan) depozitli taralar uchun o‘zaro hisob-kitoblar amalga oshirilmaganligi natijasida hosil bo‘ladigan depozit to‘lovlarining qoldiq qiymati depozit tashabbuskorlari ixtiyorida qoladi va depozit tizimini tatbiq etish bilan bog‘liq xarajatlarni moliyalashtirishga yo‘naltiriladi. 
 21. Depozit tizimining tashabbuskorlari quyidagi huquqlarga ega: 
 taraga depozit markirovkasini tushirish usullarini belgilash; 
 yig‘ish punktlari tomonidan depozitli tarani qabul qilish tartibini belgilash;
 depozit tizimini boshqarishni amalga oshirish;
 shartnoma asosida yig‘ish punktlari faoliyatini muvofiqlashtirishni amalga oshirish; 
 depozitli tarani qabul qilish jarayonlari ustidan nazoratni amalga oshirish;
 depozit to‘lovi mablag‘larini boshqarishni amalga oshirish;
 yig‘ish punktlari va iste’molchilardan deformatsiyalangan (o‘zining dastlabki sifatini qisman yoki butunlay yo‘qotgan) va keyinchalik to‘g‘ridan to‘g‘ri belgilangan maqsadda takror foydalanishga yaroqsiz bo‘lgan (bir marta foydalaniladigan tara bundan mustasno), shuningdek, depozit markirovkasi bo‘yicha identifikatsiya qilishning imkoni bo‘lmagan depozitli tarani qabul qilmaslik;
 topshirilmagan (qabul qilinmagan) depozitli taralar uchun o‘zaro hisob-kitoblar amalga oshirilmaganligi natijasida hosil bo‘ladigan depozit to‘lovlarining qoldiq qiymatini o‘z ixtiyorida qoldirish va depozit tizimini tatbiq etish bilan bog‘liq xarajatlarni moliyalashtirishga yo‘naltirish; 
 depozit tizimi ishtirokchilari o‘rtasidagi nizolarni hal etishda ko‘maklashish.
 Depozit tizimi tashabbuskorlari qonunchilik hujjatlariga muvofiq boshqa huquqlarga ham ega bo‘lishi mumkin.
 22. Depozit tizimi tashabbuskorlari quyidagilarga majbur:
 yig‘ish punktlari va iste’molchilarni depozit tizimining amaldagi tartibi, talablari, qoidalari va ulardagi o‘zgarishlar to‘g‘risidagi ma’lumotlar bilan ommaviy axborot vositalari hamda yig‘ish punktlariga ma’lumot joylashtirish orqali ta’minlash;
 depozit tizimi ishtirokchilari (iste’molchilardan tashqari) o‘rtasidagi barcha tadbirlarni muvofiqlashtirib borish;
 depozit tizimining samarali amalga oshirilishini ta’minlash;
 yig‘ish punktlari va iste’molchilardan ushbu Nizomning 14-bandi talablariga muvofiq keluvchi depozitli tarani qabul qilish;
 yig‘ish punktlari va iste’molchilarga har bir qabul qilingan depozitli tara uchun depozit to‘lovini to‘liq miqdorda to‘lash (qaytarish); 
 o‘zaro kelishuvga muvofiq, iste’molchilardan depozitli tarani yig‘ishni tashkil etish (qabul qilish, saqlash, hisobini yuritish, yuklash va x.k.) uchun yig‘ish punktlariga pul mukofotlari to‘lovini amalga oshirish;
 depozitli tarani saralash va tashishni tashkil etilishini ta’minlash; 
 yig‘ilgan depozitli taraning turi va materiali bo‘yicha alohida hisobini yuritish;
 depozitli tara tashuvchilarining reyestrini yuritish;
 depozitli tara chiqindilari bilan bog‘liq ishlarni amalga oshirishni qonunchilik hujjatlarida belgilangan tartibda tashkil etilishini ta’minlash.
 Depozit tizimi tashabbuskorlari qonunchilik hujjatlariga muvofiq boshqa majburiyatlarga ham ega bo‘lishi mumkin.
 23. Yig‘ish punktlari quyidagi huquqlarga ega:
 depozit tizimi tashabbuskoridan depozit tizimining amaldagi tartibi, talablari, qoidalari va ulardagi o‘zgarishlar to‘g‘risidagi ma’lumotlarni olish;
 o‘zlari tomonidan yig‘ilgan, ushbu Nizomning 14-bandi talablariga muvofiq keluvchi depozitli tarani depozit tizimi tashabbuskoriga topshirish;
 topshirilgan har bir depozitli tara uchun depozit tizimi tashabbuskoridan depozit to‘lovini to‘liq miqdorda olish; 
 o‘zaro kelishuvga muvofiq, iste’molchilardan depozitli tarani yig‘ishni tashkil etish (qabul qilish, saqlash, hisobini yuritish, yuklash va h.k.) uchun depozit tizimi tashabbuskoridan pul mukofotlarini olish; 
 iste’molchilardan deformatsiyalangan (o‘zining dastlabki sifatini qisman yoki butunlay yo‘qotgan) va keyinchalik to‘g‘ridan to‘g‘ri belgilangan maqsadda takror foydalanishga yaroqsiz bo‘lgan (bir marta foydalaniladigan tara bundan mustasno), shuningdek, depozit markirovkasi bo‘yicha identifikatsiya qilishning imkoni bo‘lmagan depozitli tarani qabul qilmaslik.
 Yig‘ish punktlari qonunchilik hujjatlariga muvofiq boshqa huquqlarga ham ega bo‘lishi mumkin.
 24. Yig‘ish punktlari quyidagilarga majbur:
 iste’molchilardan ushbu Nizomning 14-bandi talablariga muvofiq keluvchi depozitli taralarni qabul qilish;
 iste’molchilarga har bir qabul qilingan depozitli tara uchun depozit to‘lovini to‘liq miqdorda to‘lash (qaytarish); 
 qabul qilingan depozitli tarani turi va materiallari bo‘yicha saralab yig‘ish va vaqtincha saqlash;
 depozitli taraning (bir marta foydalaniladigan tara bundan mustasno), shuningdek, depozit markirovkasining bus-butunligini va uning bo‘shligini ta’minlash;
 qabul qilingan va topshirilgan depozitli taraning turi va materiallari bo‘yicha alohida hisobini yuritish; 
 depozitli tara chiqindilari bilan bog‘liq ishlarni amalga oshirishni qonunchilik hujjatlarida belgilangan tartibda tashkil etilishini ta’minlash.
 Yig‘ish punktlari qonunchilik hujjatlariga muvofiq boshqa majburiyatlarga ham ega bo‘lishi mumkin.
 25. Iste’molchilar quyidagi huquqlarga ega: 
 depozit tizimi tashabbuskoridan depozit tizimining amaldagi tartibi, talablari, qoidalari va ulardagi o‘zgarishlar to‘g‘risidagi ma’lumotlarni olish;
 ushbu Nizomning 14-bandi talablariga muvofiq keluvchi depozitli tarani ixtiyoriy yig‘ish punktiga topshirish;
 topshirilgan har bir depozitli tara uchun yig‘ish punktidan depozit to‘lovini to‘liq miqdorda olish; 
 depozit tizimi bilan bog‘liq munosabatlarda buzilgan huquqlari yoki qonun bilan muhofaza etiladigan manfaatlarining himoya qilinishi bo‘yicha sudga va boshqa vakolatli davlat organlariga murojaat etish.
 Iste’molchilar qonunchilik hujjatlariga muvofiq boshqa huquqlarga ham ega bo‘lishi mumkin.
 26. Iste’molchilar quyidagilarga majbur:
 depozitli tarani topshirishda depozitli taraning bo‘shligini, shuningdek, depozit markirovkasining bus-butunligini (bir marta foydalaniladigan tara bundan mustasno) hamda taraning turi va materiali bo‘yicha saralanishini ta’minlash;
 depozitli tara chiqindilarini ruxsat etilmagan joylarga va obyektlarga (ko‘chalarga, suv yo‘llariga va maishiy chiqindilarni to‘plash va ko‘mish uchun belgilanmagan boshqa joylarga) tashlamaslik hamda joylashtirmaslik;
 depozitli tara chiqindilarini konteyner va urnalarga joylashtirishda maishiy chiqindilarni saralab yig‘ish tartiblariga rioya qilish.
 Iste’molchilar qonunchilik hujjatlariga muvofiq boshqa majburiyatlarga ham ega bo‘lishi mumkin.
 27. Depozit tizimining tashabbuskori depozit to‘lovi miqdorini ushbu Nizomning 10-bandi talablariga muvofiq o‘zgartirishi yoki uni muayyan taraga tatbiq etilishini to‘xtatishi mumkin. Bunda depozit tizimi tashabbuskori depozit to‘lovi miqdori o‘zgaradigan yoki depozit tizimining muayyan taraga tatbiq etilishi to‘xtatiladigan sanani ko‘rsatgan holda, bu to‘g‘risida Davlat ekologiya qo‘mitasini yozma ravishda, shuningdek, ommaviy axborot vositalari hamda yig‘ish punktlariga ma’lumot joylashtirish orqali depozit tizimi ishtirokchilarini xabardor qilishi shart. 
 28. Depozit tizimining muayyan taraga tatbiq etilishi to‘xtatilganidan keyin depozit markirovkasi ushbu taraga tatbiq etilmaydi. Bunda depozit tizimi tashabbuskori va yig‘ish punktlari depozit tizimining muayyan taraga tatbiq etilishi to‘xtatilgan sanadan boshlab, olti oy davomida mazkur depozitli tarani iste’molchilardan qabul qilishni ta’minlaydi. 
 29. Mazkur Nizomga rioya etilishi ustidan nazorat iste’molchilarning huquqlarini himoya qilish to‘g‘risidagi qonunchilik hujjatlarida belgilangan tartibda amalga oshiriladi.
 30. Mazkur Nizom talablarining buzilishida aybdor bo‘lgan shaxslar qonunchilik hujjatlariga muvofiq javob beradilar.
 Depozit tizimini ixtiyoriy ravishda tatbiq etishda yuzaga keladigan nizolar qonunchilik hujjatlarida belgilangan tartibda hal etiladi.